Inspirert av Netflix-serien: – Jeg må vise mer av hvem jeg er
Emil Heyerdahl (21) innser at det ikke er nok bare å være racerfører. – Derfor prøver jeg å gi av meg selv på sosiale medier, sier den norske Porsche-føreren. Heyerdahl ble signert til Aston Martin Academy som 19-åring. Nå tar han sitt neste steg i karrieren når han og Porsche-teamet Wimmer Werk Motorsport sammen satser i det som heter GT4 European Series, et slags EM i denne bilklassen. – Det er klart at jeg er litt inspirert av «Drive to Survive», sier Heyerdahl - og snakker om Netflix-serien om Formel 1 - som ga millioner av nye Formel 1-fans over hele verden. – Jeg vil gjøre det personlig og vise hva som skjer bak kulissene i motorsport. Jeg bygger merkevare. Sponsorene får også den oppmerksomhet de ønsker, fortsetter Emil Heyerdahl til VG. Satsingen på sosiale medier har gitt resultater: På få måneder økte han fra 30.000 til 74.000 følgere på Instagram. – I et konkurranseutsatt marked er det avgjørende at jeg viser mer av hvem jeg er. Ja, jeg er først og fremst en racingsjåfør, det er det jeg ånder for, men jeg har også et behov for å uttrykke meg selv kreativt. Og det får jeg utløp for på Instagram, Snapchat og TikTok, sier Heyerdahl. Han var da også på plass på årets Vixen Awards, den årlige prisutdelingen rettet mot influencer-bransjen. – Jeg får utfolde meg med andre interesser, som min lidenskap for mote. Mote er en slags branding også for oss i motorsport, noe vi ikke minst ser gjennom Lewis Hamilton. Ved å kjøre i EM i GT4 kommer  også han til Formel 1-baner som Spa, Hockenheim og Monza. Første løp er på Paul Ricard i Frankrike den første helgen i april. – Jeg ser på dette som et springbrett videre, sier Heyerdahl til VG. – Jeg har tidligere jobbet tett med Porsche, så det å finne tilbake til hverandre er utrolig spennende – litt som å komme hjem. Teamet Wimmer Werk Motorsport er nykommere i EM, men har stor erfaring fra andre mesterskap. – Etter tre strålende dager på vår «Get Fit» camp er vi skråsikre på at han passer perfekt inn i teamet vårt. Vi tror at Emil, sammen med hans amerikanske team partner Nick Maloy, vil utgjøre en dynamisk duo, sier teamsjef Felix Wimmer i en uttalelse. Vil du lese mer om førerne, lagene, banene og duellene i 2024-sesongen? VGs store Formel 1-magasin kan kjøpes i vår nettbutikk (fri frakt!)
Emil Heyerdahl (21), norsk Porsche-fører, satser på sosiale medier for å bygge merkevare og tiltrekke sponsorer Økte fra 30.000 til 74.000 følgere på Instagram på få måneder Heyerdahl signert til Aston Martin Academy som 19-åring Han satser i GT4 European Series med Porsche-teamet Wimmer Werk Motorsport Inspirert av Netflix-serien "Drive to Survive"; ønsker å vise hva som skjer bak kulissene Årets Vixen Awards deltaker, har lidenskap for mote Teamet Wimmer Werk Motorsport nykommere i EM, men med stor erfaring fra andre mesterskap